जरीब एवं फीता सर्वेक्षण
ज़रीब एवं फीता सर्वेक्षण में केवल रेखीय मापों के आधार पर किसी भू-भाग का मानचित्र या प्लान बनाया जाता हैं। इस विधी से सर्वेक्षण करते समय किसी क्षेत्र में विभिन्न बिन्दुओं के बीच की क्षैतिज दूरियां तो मापी जाती है, किन्तु रेखाओं के बीच बनने वाले कोण नहीं मापे जाते।
जब किसी लम्बी दूरी को मापने के लिए एक से अधिक बार जरीब या फीते को फैलाना आवश्यक होता है तो प्रत्येक एक जरीब दूरी के पश्चात जरीब के अगले सिरे पर धरातल में एक तीर या कीलें गाड़ देते हैं। इसके दो लाभ होते हैं :
ये सर्वेक्षण क्षेत्र में स्थापित किए गए नियंत्रण बिंदु (Control Points) होते हैं, जिनकी मध्य दूरी ज़रीब / फीते द्वारा नापी जाती है। यह स्टेशन अगल-बगल के स्टेशनों से दिखाई पडने चाहिए। क्षेत्र में तथा नक्शे पर इन्हें अंग्रेजी वर्णमाला A, B, C... से प्रदर्शित किया जाता है ।
जब दो मुख्य स्टेशनों के बीच, आवश्यक होने पर, कोई अन्य स्टेशन स्थापित किया जाता है तो उसे उप स्टेशन (Subsidiary Station) या संयोग स्टेशन (Tie Station) कहते हैं । इसे T1,T2, T3 आदि से प्रदर्शित किया जाता है। सर्वेक्षण स्टेशन पर एक या इससे अधिक सर्वेक्षण रेखाएं आकर मिलती हैं ।
दो स्टेशनों को जोड़ने वाली सीधी रेखा को 'सर्वेक्षण रेखा' (Survey Lines) कहते हैं। इसे ज़रीब रेखा (Chain line) भी कहते हैं। ज़रीब सर्वेक्षण में इसी का नाप किया जाता है। वास्तव में भूमि पर यह कोई रेखा नहीं होती है, यह तो दिशा का भान कराने के लिए मान ली जाती है। सर्वेक्षण रेखाएं प्रकार की दृष्टि से निम्न प्रकार की होती हैं -
यह सर्वेक्षण रेखाओं के ढांचे में सबसे लंबी रेखा होती है, जिस पर सर्वेक्षण कार्य का पूरा ढांचा आधारित रहता है । यह सर्वेक्षण क्षेत्र के मध्य में डाली जाती है । क्योंकि संपूर्ण सर्वेक्षण कार्य की शुद्धता इस रेखा पर निर्भर करती है, अतः इसकी बड़ी सावधानी से दो अथवा तीन बार पैमाइश कर लेनी चाहिए। बड़े क्षेत्रों में दो आधार रेखाएं भी डाली जा सकती हैं, जो एक दूसरे को क्रॉस × की भांति काटनी चाहिए ।
यह रेखाएं सर्वेक्षण क्षेत्र की सीमाओं के साथ डाली जाती हैं और मुख्य सर्वेक्षण स्टेशनों को जोड़ती है । इस प्रकार यह एक ढांचा बनाती हैं । मुख्य रेखाओं की पैमाइश भी ध्यान से करनी चाहिए । मुख्य रेखाओं को इसकी अगल-बगल के स्टेशनो के नामित अक्षरों A-B, B-C आदि से प्रदर्शित किया जाता है ।
संयोग स्टेशनों (उप स्टेशनों ) को जोड़ने वाली रेखा, संयोग रेखा कहलाती है। यह रेखा क्षेत्र के भीतरी भागों को, जो मुख्य रेखा से दूर पड़ते हैं, उनकी स्थिति ज्ञात करने तथा विस्तृत विवरण लेने के लिए डाली जाती है। संयोग रेखा को संयोग स्टेशन के नामित अक्षरों, T1 - T2 आदि से पहचाना जाता है।
सर्वेक्षण कार्य के ढांचे की शुद्धता तथा आरेखन की यथार्थता की जांच करने के लिए जो रेखा विशेष रूप से क्षेत्र में डाली जाती है, जांच रेखा कहलाती है । यह त्रिभुज ढांचे के शीर्ष से निकाली जाती है । आरेखन के समय यदि नक्शे पर इसकी लंबाई, क्षेत्र की लंबाई से मेल खा जाती है, तो सभी सर्वेक्षण रेखाओं की शुद्धता प्रमाणित हो जाती है । आवश्यक होने पर क्षेत्र में एक से अधिक जांच रेखाएं भी डाली जाती है ।
सर्वेक्षण रेखाओं के दोनों ओर ( पार्श्व मे ) स्थित बिन्दुओ व आकृतियों की स्थिति ज्ञात करने के लिए, सर्वेक्षण रेखा से उनकी दूरी नापी जाती है। इस प्रकार पार्श्व दूरी लेने की क्रिया को खसका कहते हैं।
खसके ज़रीब रेखा के समकोण अथवा तिरछे लिए जा सकते हैं। समकोण खसका बेहतर रहता है, क्योंकि एक ही समकोणक माप से बिंदु की स्थिति का निर्धारण किया जा सकता है जबकि तिरछे खसको की न्यूनतम संख्या दो होनी चाहिए।
ज़रीब द्वारा मापन लिए दो व्यक्तियों की आवश्यकता पड़ती है। एक आदमी ज़रीब का अगला हैंडल थाम कर आगे आगे चलता है और दूसरा व्यक्ति जरीब का पिछला हैंडल पकड़कर उसका अनुसरण करता है। अगले जरीवाला को अग्रचर या अगुआ (Leader) तथा पिछले जरीबवाला को अनुचर (Follower) कहते है। पछुआ को अगुआ की अपेक्षा अधिक अनुभवी होना आवश्यक है, क्योंकि उसी के निर्देशों के अनुसार अगुआ को कार्य करना होता है।